**ΣΥΝΤΟΜΕΣ ΣΗΜΕΙΩΣΕΙΣ ΝΕΩΝ ΕΛΛΗΝΙΚΩΝ**

**Επιμέλεια: Νίκη Καφφετζάκη**

**Ταξη: Α΄ ΛΥΚΕΙΟΥ**

**Ι) Η ΠΑΡΑΓΡΑΦΟΣ**

Η παράγραφος είναι ένα τμήμα κειμένου, που αποτελείται από περισσότερες της μίας περιόδους και διαθέτει νοηματική αυτοτέλεια και αλληλουχία, σε σχέση με το υπόλοιπο κείμενο. Η δομή της αποτελείται από τη:

* **Α)Τη Θεματική Πρόταση** (Η Θ.Π. εκφράζει την κύρια ιδέα της παραγράφου, το βασικό θεματικό άξονα γύρω από τον οποίο θα στραφεί η ανάπτυξη της παραγράφου. Η λειτουργικότερη θέση της θεματικής πρότασης είναι συνήθως στην αρχή της παραγράφου).
* **Β)Τα Σχόλια – Λεπτομέρειες** (Διακρίνονται σε 2 είδη. Σχόλια/ Λεπτομέρειες ΒΑΣΙΚΕΣ που αναπτύσσουν άμεσα τη θεματική πρόταση. ΒΟΗΘΗΤΙΚΕΣ που υποστηρίζουν και αναπτύσσουν άμεσα τη πρόταση στην οποία ανήκουν. -Συντελούν στην κατανόηση της θεματικής πρότασης).
* **Γ)Την Κατακλείδα Πρόταση** (Συνοψίζει τα όσα έχουν λεχθεί, είναι μια μορφή συμπεράσματος στο οποίο οδηγούμαστε, αφού καταγράψουμε τις λεπτομέρειες. Λόγω του ρόλου της, τοποθετείται στο τέλος της παραγράφου

**ΙΙ) ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

Οι **Τρόποι Ανάπτυξης Παραγράφου** είναι οι ακόλουθοι:

1. **ΜΕ ΠΑΡΑΔΕΙΓΜΑΤΑ**

Με τη μέθοδο αυτή αναπτύσσεται η θεματική περίοδος αν το περιεχόμενό της χρειάζεται διευκρίνηση. Τα **παραδείγματα** λαμβάνονται από την καθημερινή ζωή, την προσωπική εμπειρία και την ιστορία και χρησιμοποιούνται προκειμένου να ενισχυθεί ή να τεκμηριωθεί η άποψη της θεματικής περιόδου.

**Ενδεικτικές λέξεις:**Για παράδειγμα, παράδειγμα, παραδείγματος χάρη, λόχου χάρη, κ.λπ.

1. **ΜΕ ΣΥΓΚΡΙΣΗ ΚΑΙ ΑΝΤΙΘΕΣΗ**

Όταν η θεματική περίοδος περιέχει δύο αντιθετικά μεταξύ τους δεδομένα, αναπτύσσεται με **σύγκριση-αντίθεση**. Ανάλογα με τη μορφή της σύγκρισης έχουμε:

**α.** **Αντίθεση**: Αντιπαραβολή των συγκρινόμενων και παρουσίαση των **διαφορών** τους.

**β.** **Σύγκριση**: Παρουσίαση των συγκρινόμενων και επισήμανση όχι μόνο των **ομοιοτήτων** αλλά και των **διαφορών** τους.

**Ο συγκεκριμένος τρόπος ανάπτυξης παραγράφου ενδέχεται να έχει τους εξής τρόπους:**

1. Με παρουσίαση όλων των ιδιοτήτων / γνωρισμάτων του ενός μέλους και στη συνέχεια του άλλου.
2. Με παρουσίαση σημείο προς σημείο των ομοιοτήτων και των διαφορών των συγκρινόμενων μελών.

**Ενδεικτικές λέξεις:** συγκριτικά, εντούτοις, αλλά, όμως, μολονότι, ωστόσο, εξάλλου, παρόμοια.

1. **ΜΕ ΑΙΤΙΟΛΟΓΗΣΗ**

Πολλές φορές οι θεματικές περίοδοι είναι κρίσεως και χρειάζεται να αποδειχτεί η ισχύς τους με **αιτιολόγηση** στηριζόμενη σε επιχειρήματα αξιόπιστα και λογικά. Στην περίπτωση αυτή η θεματική περίοδος μας παρακινεί να ρωτήσουμε: «ΓΙΑΤΙ;» Τότε είναι απαραίτητη η **αιτιολόγηση** της θέσης αυτής. Αυτή οργανώνεται με διάφορους τρόπους, όπως με αιτιολογικές προτάσεις και μετοχές, καθώς και με ανάλογα εκφραστικά μέσα.

**Ενδεικτικές λέξεις:** επειδή, γιατί, διότι.

1. **ΜΕ ΟΡΙΣΜΟ**

Όταν στη θεματική περίοδο μιας παραγράφου καθορίζονται τα κύρια γνωρίσματα και οι ιδιότητες μιας έννοιας, που την κάνουν διακριτή και ξεχωριστή, σε σχέση με τις άλλες, τότε η παράγραφος αναπτύσσεται με τη μέθοδο του **ορισμού**.

**Ενδεικτικές λέξεις:** ορίζεται, λέγεται, είναι, αποτελεί, ονομάζεται.

1. **ΜΕ ΔΙΑΙΡΕΣΗ**

Στην περίπτωση αυτή η θεματική περίοδος είναι διατυπωμένη έτσι ώστε να αποκαλύπτει τα στοιχεία από τα οποία αποτελείται ένα αντικείμενο ή μία ιδέα η οποία αποκαλείται **διαιρετέα έννοια**. Στη διαίρεση αναλύουμε ένα όλο (**γένος**) στα μέρη του (**είδη**). Στις λεπτομέρειες σχολιάζονται όλα τα είδη που δηλώνονται στη θεματική πρόταση.

**Ενδεικτικές λέξεις:** πρώτον, δεύτερον, από τη μια, από την άλλη, διαιρούμε, διακρίνουμε, διχοτομείται, χωρίζεται.

1. **ΜΕ ΑΙΤΙΟ ΚΑΙ ΑΠΟΤΕΛΕΣΜΑ**

Στη θεματική περίοδο παρουσιάζεται η **αιτία** που οδηγεί τα πράγματα σε μία κατάσταση ή σε ένα **αποτέλεσμα** και στις λεπτομέρειες παρουσιάζεται το αποτέλεσμα της αιτίας. Μπορεί όμως να συμβεί το αντίθετο και να διατυπωθεί στη θεματική περίοδο ένα αποτέλεσμα ή μία συνέπεια και στις λεπτομέρειες να διατυπωθούν οι αιτίες που οδηγούν σ’ αυτά. Σε αυτήν την περίπτωση λέμε ότι η παράγραφος αναπτύσσεται με **αποτέλεσμα**–**αίτιο**.

**Ενδεικτικές λέξεις:** οφείλεται, ευθύνεται, αιτία, αποτέλεσμα, συνεπώς, επομένως, άρα, προκαλεί.

1. **ΜΕ ΑΝΑΛΟΓΙΑ**

Με τη μέθοδο αυτή ο συγγραφέας βεβαιώνει μία **ομοιότητα** ανάμεσα σε δύο ή περισσότερα πράγματα εντελώς ανόμοια από όλες τις άλλες πλευρές. Η μέθοδος αυτή είναι χρήσιμη όταν έχουμε να διασαφηνίσουμε ιδέες ή να τονίσουμε τα κύρια σημεία ενός επιχειρήματος, παραθέτοντας χαρακτηριστικά μια άλλης έννοιας (φαινομένου) που είναι περισσότερο γνωστή και οικεία στους αναγνώστες. Στην περίπτωση αυτή η θεματική περίοδος είναι διατυπωμένη ως **παρομοίωση** ή **μεταφορά** και η ανάπτυξή της είναι μία **εκτεταμένη** **παρομοίωση**.

**Ενδεικτικές λέξεις:** ανάλογα, αναλόγως, παρόμοια, τόσο… όσο, όπως, σαν.

1. **ΜΕ ΣΥΝΔΥΑΣΜΟ ΜΕΘΟΔΩΝ**

Πολλές φορές για την ανάπτυξη της παραγράφου μπορούν να χρησιμοποιηθούν περισσότερες από μία από τις παραπάνω μεθόδους, προκειμένου να εξασφαλιστεί μεγαλύτερη αποτελεσματικότητα ή πληρότητα.

**III) ΣΥΝΘΕΣΗ ΛΕΞΕΩΝ ΜΕ α΄συνθετικό ΠΡΟΘΕΣΕΙΣ**

**γ)**  **Σύνθετες λέξεις**: όσες προέρχονται από δύο ανεξάρτητες λέξεις. Στις σύνθετες λέξεις η πρώτη λέξη που συντίθεται ονομάζεται πρώτο συνθετικό, ενώ η δεύτερη δεύτερο συνθετικό, π.χ. ηλιόσπορος (=ήλιος + σπόρος).

Οι λέξεις που παράγονται από την ίδια λέξη, καθώς και οι σύνθετες των οποίων το ένα συνθετικό προέρχεται από αυτή τη λέξη, ονομάζονται συγγενικές λέξεις και αποτελούν μια οικογένεια λέξεων, π.χ. διαβάζω, διάβασμα, αδιάβαστος, ευκολοδιάβαστο κτλ.

Ορισμένες από τα πιο συνηθισμένες προθέσεις είναι οι εξής:

**α)** ανα- (αν-): προσδίδει στο α΄ συνθετικό τη σημασία του «επάνω», «πάλι», «πίσω», π.χ. ανασηκώνω (ανα + σηκώνω), αναγέννηση (ανα + γέννηση), αναρωτιέμαι (ανα + -ρωτιέμαι).

**β)** απο- (απ-, αφ-): προσδίδει στο α΄ συνθετικό τη σημασία της «απομάκρυνσης», της «αφαίρεσης»,του «χρόνου» και άλλες σημασίες, π.χ. απόκοσμος (απο + κόσμος), αποδυναμώνω (απο + δυναμώνω), απόβραδο (απο + βράδυ).

**γ)** δια- (δι-): προσδίδει στο α΄ συνθετικό τη σημασία του «ανάμεσα», «παντού» και άλλες σημασίες, π.χ. διατρέχω (δια + τρέχω), διασπορά (δια + σπορά), διέξοδος (δι + έξοδος).

**δ)** δυσ-: προσδίδει στο α΄ συνθετικό τη σημασία του «δύσκολου», του «κακού», π.χ. δυσμορφία (δυσ+ μορφή),δύσκαμπτος (δυσ + καμπή).

**ε)** εν- (εμ-, εγ-): προσδίδει στο α΄ συνθετικό τη σημασία του «μέσα», π.χ. εντοιχίζω (εν + τοιχίζω),εμποτίζω (εμ + ποτίζω), εγκοπή (εγ + κοπή).

**στ)** επι- (επ-, εφ-): προσδίδει στο α΄ συνθετικό τη σημασία του «επάνω» και άλλες σημασίες, π.χ. επιγραφή (επι + γραφή), επίγραμμα (επι + γράμμα), επέκταση (επ + έκταση), έφιππος (εφ + ίππος).

**ζ)** κατα- (κατ-, καθ-): προσδίδει στο α΄ συνθετικό τη σημασία του «κάτω», της «εναντίωσης», της «υπερβολής» και άλλες σημασίες, π.χ. κατάβαση (κατα + βάση), καταδιώκω (κατα + διώκω), καταγοητεύω (κατα + γοητεύω).

**η)** ξε- (και ξ- πριν από φωνήεν): προσδίδει στο α΄ συνθετικό τη σημασία του «έξω», του «πολύ», της στέρησης, π.χ.ξεσπιτώνω (ξε + σπιτώνω), ξετρελαίνω (ξε + τρελαίνω), ξεπουλώ (ξε + πουλώ).

**θ)** παρα- (παρ-): προσδίδει στο α΄ συνθετικό τη σημασία του «ενώπιον», του «εναντίον», της απόκλισης από το νόημα του β΄ συνθετικού και άλλες σημασίες, π.χ. παρελαύνω (παρα + ελαύνω), παραβαίνω (παρα + βαίνω), παραγνωρίζω (παρα + γνωρίζω).

**ι)** συν- (συγ-, συλ-, συμ-, συρ-, συσ-, συ-, συνε-): προσδίδει στο α΄ συνθετικό τη σημασία του «μαζί», π.χ. συνεργασία (συν + εργασία), συγγενής (συγ + γένος), συρροή (συρ + ροή).

**ια)** υπο- (υπ-, υφ-): προσδίδει στο α΄ συνθετικό τη σημασία του «από κάτω» και του «μείον», π.χ. υποστήριξη (υπο + στήριξη), υπόταση (υπο + τάση).

### ΙV) ΚΥΡΙΟΛΕΞΙΑ ΚΑΙ ΜΕΤΑΦΟΡΑ

Η **κυριολεξία** και η **μεταφορά** είναι δυο σχήματα λόγου που τα χρησιμοποιούμε για να εμπλουτίσουμε το λόγο μας και τον κάνουμε πιο ζωντανό και παραστατικό.  
  
Κυριολεξία: Έχουμε όταν οι λέξεις μιας πρότασης χρησιμοποιούνται με την πραγματική τους σημασία πχ: Μέθυσε από το πολύ κρασί, αγόρασε ένα χρυσό δαχτυλίδι.  
  
Μεταφορά: Έχουμε οι λέξεις δε χρησιμοποιούνται με την πραγματική τους σημασία, αλλά αποδίδουν μια διαφορετική ιδιότητα, που δεν υπάρχει στην πραγματικότητα. πχ: Μέθυσε από ευτυχία, η Όλγα έχει χρυσή καρδιά.

**V) OΜΟΔΙΗΓΗΤΙΚΟΣ ΚΑΙ ΕΤΕΡΟΔΙΗΓΗΤΙΚΟΣ ΑΦΗΓΗΤΗΣ**

Το είδος του αφηγητή σε ένα λογοτεχνικό κείμενο μπορεί να χαρακτηριστεί ως η σημαντικότερη αφηγηματική τεχνική. Πρόκειται για την επιλογή του λογοτέχνη που καθορίζει την εστίαση, τον [τρόπο](https://filologiko.edu.gr/%ce%bf%ce%b9-%ce%b1%cf%86%ce%b7%ce%b3%ce%b7%ce%bc%ce%b1%cf%84%ce%b9%ce%ba%ce%bf%ce%af-%cf%84%cf%81%cf%8c%cf%80%ce%bf%ce%b9-%cf%89%cf%82-%ce%bc%ce%ad%cf%81%ce%bf%cf%82-%cf%84%cf%89%ce%bd-%ce%b1%cf%86/) με τον οποίο θα παρουσιαστεί η αφήγηση. Ανάλογα με τον τρόπο που συμμετέχει στην εξέλιξη της ιστορίας ο αφηγητής μπορεί να χαρακτηριστεί ως:

* Ετεροδιηγητικός: Συνήθως είναι ο παντογνώστης αφηγητής. Δεν συμμετέχει στην ιστορία. Γνωρίζει όλη την εξέλιξη και μας αφηγείται τα δρώμενα στο γ’ ενικό πρόσωπο.
* Ομοδιηγητικός: Ο αφηγητής συμμετέχει στην ιστορία – το συνηθέστερο ως ένας από τους πρωταγωνιστές ή πιο σπάνια ως παρατηρητής – και αφηγείται σε πρώτο πρόσωπο. Κάποιες φορές δεν αποκλείεται να συναντήσουμε και το γ’ ενικό πρόσωπο. Γενικά, αυτή η τεχνική δίνει ένα μεγάλο εύρος στις επιλογές του συγγραφέα.

Αναφορικά με την **εστίαση στο λογοτεχνικό κείμενο** μπορούμε να διακρίνουμε τρεις περιπτώσεις όσον αφορά την οπτική γωνία του αφηγητή:

Μηδενική εστίαση: Είναι η περίπτωση που ο αφηγητής είναι παντογνώστης. Ως εικόνα μπορούμε να τον φανταστούμε να παρακολουθεί από ένα ψηλό σημείο, κάτι που του δίνει τη δυνατότητα να έχει μπροστά του όλη τη ροή. Κατά συνέπεια, δεν εστιάζει σε κάποιο συγκεκριμένο σημείο.

Εσωτερική εστίαση: Είναι η οπτική που έχει ένα από τα πρόσωπα που λαμβάνει μέρος στη ιστορία. Μπορεί να γνωρίζει μόνο τα όσα συμβαίνουν στον ίδιο. Επομένως εστιάζει εσωτερικά, στις δικές του ιδέες και συναισθήματα.

Εξωτερική εστίαση: Τη συναντάμε συνήθως στα αστυνομικά μυθιστορήματα και γενικά σε έργα που είναι σημαντικό να κρατήσουμε τον αναγνώστη σε αγωνία μέχρι το τέλος. Σε αυτή την περίπτωση ο αφηγητής γνωρίζει λιγότερα από τα πρόσωπα της ιστορίας. Έτσι, και εμείς ως αναγνώστες δεν έχουμε πρόσβαση σε σημαντικές λεπτομέρειες παρά μόνο στο τέλος του κειμένου.